লরেন্স বিষ্ণোই গ্যাং বাংলায়, হাওড়া থেকে গ্রেফতার গ্যাংয়ের তিন সদস্য

ওয়েবডেস্ক- লরেন্স বিষ্ণোই (Lawrence Bishnoi Gang) ! অপরাধ জগতের কুখ্যাত এক দুষ্কৃতী। বলিউড ভাইজান সলমন খানকে প্রাণনাশের হুমকি দিয়েছিল এই বিষ্ণোই গ্যাং। এবার ওই গ্যাংয়ের তিনজন সদস্যকে হাওড়া থেকে গ্রেফতার করল হাওড়ার (Howrah) গোলাবাড়ি থানার (Golabari police station) পুলিশ। তিনজনই ধরা পড়ে হাওড়া স্টেশন চত্বর থেকে। তিনজনের নাম করণ পাঠক, তরণদীপ সিং ও আকাশদীপ সিং। এই তিনজনই পঞ্জাবের বাসিন্দ। হাওড়া স্টেশন হয়ে অন্যত্র পালানোর ছক কষেছিল ধৃতরা। পঞ্জাবে কবাডি খেলোয়াড় খুনে এই তিনজনের নাম পেয়েছে পুলিশ। এর পর থেকেই তারা পুলিশের চোখে ধুলো দিয়ে দিয়ে পালিয়ে বেড়াচ্ছিল। এর পরেই তারা বাংলায় গা ঢাকা দেয়।

আরও পড়ুন- বাংলায় ভোট কবে? কবে ঘোষণার সম্ভাবনা? দেখুন বিগ আপডেট

পুলিশ সূত্রে খবর, খুনের পরেই প্রথম গ্যাংটক ও পরে কলকাতায় চলে আসে। রবিবার রাতে ট্রেন ধরে করণ পাঠক, তরণদীপ সিং ও আকাশদীপ সিং অন্যত্র পালানোর ছক কষেছিল। কিন্তু পুলিশের কাছে গোপন সূত্রে খবর এসে পৌঁছায়, এর পরেই নজরদারি শুরু হয়। এই তিনজন হাওড়া স্টেশনে পৌঁছনো মাত্র তাদের গ্রেফতার করা হয়। পুলিশ জানিয়েছে, এই তিনজনই কুখ্যাত গ্যাংস্টার লরেন্স বিষ্ণোই গ্যাংয়ের সদস্য। তাদের আর কী উদ্দেশ্য ছিল তা খতিয়ে দেখছে পুলিশ। ধৃতদের বিরুদ্ধে একাধিক অভিযোগ। পঞ্জাব পুলিশের সঙ্গেও হাওড়া পুলিশ যোগাযোগ রাখছে।

বাবা সিদ্দিকি থেকে পঞ্জাবের প্রখ্যাত গায়ক সিধু মুসে ওয়ালা খুনে নাম জড়িয়েছে এই গ্যাংয়ের। সলমান খান সহ কমেডিয়ান কপিল শর্মাকেও হুমকি দেওয়ার অভিযোগ আছে এই গ্যাংয়ের বিরুদ্ধে।